Hun erkender, at hun var med til at mishandle den 45-årige mand, men hun nægter pure at have taget del i den fatale kvælning af ham.

Det er en brutal drabssag, der bliver behandlet ved Vestre Landsret i Aalborg i disse dage. I august blev et kærestepar ved byretten i Aalborg hver især idømt 14 års fængsel for at have slået en 45-årig mand ihjel, tilbage den 30. april 2021 i en lejlighed på Ørstedsvej i Aalborg. Den ene dømte, en 36-årig mand, modtog dommen, mens den anden, en 23-årig kvinde, ankede afgørelsen til frifindelse. Det tidligere kærestepar er enige langt hen ad vejen, når de beskriver det hændelsesforløb, der ledte op til mandens død, men på et afgørende punkt kan de ikke blive enige. Når det kommer til spørgsmålet om, hvem der er ansvarlig for hans død, tager sagen en drejgning. De peger nemlig begge to på modparten som den der udførte kvælningen med bæltet. "Hun skal kendes skyldig" Hvis man spørger sagens anklager, hersker der ikke nogen tvivl: - Den her sag kan kun have ét udfald både juridisk og moralsk. Hun skal kendes skyldig, siger anklageren i forbindelse med sin procedure ved Vestre Landsret onsdag formiddag. Hun procederede for, at den 23-årige bør kendes skyldig i medvirken til drab, da hun ikke på noget tidspunkt tog initiativ til at stoppe den ugerning, de havde gang i. - Mishandlingen stod på i mange timer, og derfor har der været et utal af gange, hvor hun (red. den 23-årige) kunne sige fra, stoppe mishandlingen eller forlade lejligheden, siger anklageren i Vestre Landsret. Hun lagde også vægt på, at den 23-årige efter drabet pakkede liget ind i sorte sække og var med til at forsøge at bortskaffe offerets bil. En skræmt kvinde Det er et noget anderledes billede af den 23-årige kvinde, der bliver malet af hendes forsvarer. Ifølge ham var hun meget bange for sin daværende kæreste, og det var frygten for, hvad han kunne finde på, der gjorde, at hun ikke sagde fra eller forlod lejligheden. - Hun var i chok. Hun var bange. Hun så, hvad han var i stand til, og hun var ræd for, hvad han kunne finde på at gøre ved hende, sagde den 23-åriges forsvarer under sin procedure i Vestre Landsret. I forbindelse med ankesagen har forsvaret indkaldt flere vidner, der fortalte at de har modtaget trusler fra 23-åriges ekskæreste. - Hvorfor tilføjer du hende som ven? Dit svar får betydning for din fremtid. Jeg kan være sød som en engel eller værre en djævlen selv. Sådan havde ekskæresten skrevet til en mand, der havde ansøgt om at blive venner med den 23-årige på Facebook. Vidnet mente selv, at det skyldtes jalousi, og netop det karaktertræk er blevet bekræftet flere gange under retssagen. Lokkede offer hen til lejligheden Den 45-årige mand havde flere år forinden haft et seksuelt forhold til den 23-årige kvinde, og det var det forhold, der endte med at koste ham livet. Den 23-årige kvinde havde nemlig fortalt sin 36-årige kæreste, at den 45-årige mand ved flere lejligheder havde overskredet hendes grænser. For eksempel ved at have haft sex med hende på et tidspunkt, hvor hun var fuld og påvirket af stoffer. Det skulle han straffes for, mente den 36-årige, og derfor lokkede han den 45-årige mand over i lejligheden på Ørstedsvej den skæbnesvangre dag i april 2021 ved at sende sms-beskeder fra den 23-åriges telefon og dermed udgive sig for at være hende. Da den 45-årige ankom til lejligheden blev han overfaldet af den 36-årige mand, og den dødelige mishandling startede. Mishandlet i timevis Indledningsvist var det den 36-årige mand, der stod for volden, men i nogle tilfælde gav den 23-årige kvinde en hånd med. En retsmediciner kunne i byretten dokumentere, at offeret havde modtaget mindst 40 stik og snit med kniv forskellige steder på kroppen, at han er blevet gennembanket med et jernrør, hvilket forårsagede ni brækkede ribben, og at han et ukendt antal gange blev udsat for kanyleindsprøjtninger med brintoverilte og WC-rens. Det var dog kvælningen med bælte, der endte med at tage livet af manden. Den 23-årige kvinde erkender forholdet om grov vold, men hun vil frifindes for drabet på den 45-årige mand. Det forventes, der falder dom i sagen torsdag 23. marts 2023.